Kažimír, Peter, poslanec NR SR (2010-11-04):
Ďakujem pán predseda, dámy a páni, návrh tohto zákona ustanovuje osobitné odvody pre vybrané finančné inštitúcie, ktoré pôsobia na území Slovenskej republiky. Platiteľmi odvodov, ktorí by mali povinnosť uhrádzať odvody ustanovené týmto zákonom sú banky, zahraničné banky, vrátane pobočiek zahraničných bánk, iné úverové inštitúcie a iné zahraničné úverové inštitúcie, vrátane ich pobočiek. Predmetom odvodov ustanovených týmto zákonom sú pasíva platiteľa tvoriace zdroje jeho majetku a financovania. Ale z týchto pasív sú vylúčené: vklady prijaté bankou a chránené systémom ochrany vkladov v Slovenskej republike podľa osobitného zákona o ochrane vkladov, za ktoré banka už uhrádza príspevky a tiež o vklady prijaté bankou, ktoré sú chránené systémom ochrany bankových vkladov v inom členskom štáte Európskej únie. To znamená, naozaj nie je pravdou, že odvody sú zaťažené aj z vkladov obyvateľstva, ktoré sú chránené systémom ochrany vkladov. Z týchto pasív sú ďalej vylúčené vlastné zdroje financovania platiteľa tvorené s platným základným imaním, ďalej sú tu vylúčené zdroje financovania platiteľa predstavujúce pohľadávku spojenú so záväzkom podriadenosti, tzv. podriadený dlh. No a okrem toho sa navrhuje znížiť základ navrhovaných odvodov tak, aby sa eliminovalo riziko dvojitých odvodov z pasív nadobudnutých finančnými inštitúciami v súvislosti s vykonávaním činnosti na území iného členského štátu, vrátane cezhraničného vykonávania činnosti na území iného členského štátu Európskej únie. Sadzba odvodov je v návrhu zákona stanovená na úroveň 1,35 % zo základu pre výpočet odvodov. Návrh na ustanovenie tejto sadzby odvodov vychádza zo zverejnených hodnoverných informácií Národnej banky Slovenska o slovenskom finančnom trhu a jeho inštitúciách. No a tu sa musím pristaviť pri slovíčku, hodnoverné údaje, lebo viete, my ako opozičná strana, ktorá nemá k dispozícii stovky úradníkov produkujúcich analýzy, sme v dobrej viere, sme sa opreli pri príprave tohto zákona o verejne dostupné informácie centrálnej banky. Ale všetko je inak. Po doručení zákona do parlamentu sa ozvala samotná Národná banka a priznala, že publikovala chybný údaj o celkovej výške pasív bankového sektora. Prijali sme tiché ospravedlnenie zodpovedných pracovníkov Národnej banky, ale pravdou je, že navrhovaný odvod vo výške 1,35 % má skoro dvakrát vyšší dopad ako sme z pôvodných údajov vypočítali. No vyzerá to tak, že aj pre našu centrálnu banku platí, to známe v duchu filmu „Niekto to rád horúce“, že naozaj nikto, nikto nie je dokonalý. Na základe skorigovaných informácií Národnej banky Slovenska vieme dnes povedať, že celková výška pasív bankového sektora podľa stavu k 30. júnu tohto roka je alebo bola 54,8 mld. eur, pričom ak odrátame pasíva vyňaté z predmetu odvodu, najmä chránené vklady vo výške 23,7 mld. eur, základom pre výpočet navrhovaných odvodov bude iba časť pasív bankových subjektov, ktorá v súčasnosti dosahuje odhadovane 27 mld., necelých 27 mld. eur. Na základe týchto údajov, mi dovoľte, verejne vyhlásiť, že pri druhom čítaní návrhu tohto zákona prídeme s pozmeňujúcim návrhom úpravy výšky sadzby odvodu z 1,35 % na 0,7 %. Takýto návrh zabezpečí zvýšenie príjmov štátneho rozpočtu v roku 2011 o 187,4 mil. eur. Ide o rovnocennú alternatívu s čiastočne vyšším príjmom pre štátny rozpočet namiesto zvýšenia dane z pridanej hodnoty, ktoré má podľa odhadov ministerstva financií zabezpečiť zvýšenie príjmov štátneho rozpočtu v roku 2011 o 185,5 mil. eur. Prečo navrhujeme ustanoviť osobitné odvody pre banky? Podľa nás ide o jedno z kľúčových opatrení na spravodlivé rozdelenie záťaže z dôsledkov globálnej finančnej krízy, ktorá mala fatálny vplyv, o. i. aj na nárast deficitu verejných financií v ekonomicky vyspelých krajinách vo všetkých členských štátoch Európskej únie, vrátane Slovenskej republiky. Pritom predložený návrh zákona zohľadňuje, jednoznačne zohľadňuje, závery Európskej rady zo 17. júna tohto roku so závermi k novej Európskej stratégii pre zamestnanosť a rast, v rámci ktorých Európska rada vyslovene súhlasila, opakujem, súhlasila s tým, že „členské štáty by mali zaviesť režim odvodov a daní pre finančné inštitúcie, aby sa zabezpečilo spravodlivé rozdelenie záťaže, a aby sa zaviedli stimuly na obmedzenie systémových rizík“, to bol citát. Keďže finančnú krízu zapríčinili predovšetkým globálne prepojené, či už majetkovo alebo finančnými transakciami prepojené finančné inštitúcie a osobitne bankové subjekty, keďže krízu naozaj nezapríčinili občania, tak je spravodlivé a primerané navrhnúť tým zákonom, ustanoviť osobitné odvody pre vybrané finančné inštitúcie, pre bankové subjekty, a to s cieľom dosiahnuť ich podieľanie sa na tvorbe zdrojov slúžiacich na spravodlivé rozdelenie záťaže z dôsledkov finančnej krízy na hospodárstvo Slovenska, vrátane dopadu na rozpočtové hospodárenie našej verejnej správy. Predložený návrh zákona predpokladá, že príjmy z navrhnutých osobitných odvodov budú slúžiť na vytvorenie účelovo určenej osobitnej časti štátnych finančných aktív, ktorá bude súčasťou vopred, tzv. ex ante, tvorených zdrojov na financovanie budúcich záťaží z dôsledkov kríz. Keďže však vzniknutá kríza už mala výrazný negatívny vplyv na rozpočtové hospodárenie našej krajiny, tak príjmy z týchto odvodov budú dočasne príjmami štátneho rozpočtu, pritom platnosť tohto dočasného opatrenia sa skončí, keď schodok verejnej správy dosiahne úroveň menej ako 3 % hrubého domáceho produktu. Toto dočasné riešenie je plnohodnotnou a spravodlivou alternatívou namiesto navrhnutého dočasného, dočasného zvýšenia sadzby dane z pridanej hodnoty z 19 na 20 %. Pritom je potrebné zdôrazniť, že predložený návrh zákona ako alternatívu namiesto zvýšenia sadzby dane z pridanej hodnoty s dopadom na všetkých, opakujem, všetkých občanov, navrhuje zavedenie osobitných dôvodov iba pre vybrané finančné inštitúcie, pre bankové subjekty. Predložený návrh zákona o odvodoch pre vybrané finančné inštitúcie je v súlade s Ústavou Slovenskej republiky, zákonmi Slovenskej republiky, aj s právom Európskej únie a s medzinárodnými zmluvami, ktorými je Slovenská republika viazaná. Toľko na úvod. Ďakujem. (Potlesk.)